Source: https://beta.e-justice.europa.eu/306/SK/court_fees_concerning_small_claims_procedure?ESTONIA&action=printMS&member=1
Timestamp: 2020-02-26 14:13:42+00:00

Document:
Ak podávate návrh na súd v Estónsku v rámci európskeho konania vo veciach s nízkou hodnotou sporu, budete musieť zaplatiť rovnaký štátny poplatok, ako keby ste predkladali vnútroštátny návrh. Štátne poplatky a iné procedurálne náklady sú upravené v Občianskom súdnom poriadku a zákone o štátnych poplatkoch. Štátne poplatky a procedurálne náklady, ktoré treba zaplatiť súdu, možno uhradiť len bankovým prevodom.
Ak predkladáte návrh, budete musieť zaplatiť štátny poplatok na pokrytie trov konania.
Ak podávate návrh na súd v Estónsku v rámci európskeho konania vo veciach s nízkou hodnotou sporu, štátny poplatok, ktorý budete musieť zaplatiť, je rovnaký, ako keby ste predkladali vnútroštátny návrh. Výška štátneho poplatku závisí od peňažnej sumy, ktorú si nárokujete. Napríklad, budete musieť zaplatiť štátny poplatok 100 EUR pri uplatňovanom nároku vo výške 500 EUR, štátny poplatok 175 EUR pri nároku vo výške 1 000 EUR, štátny poplatok 200 EUR pri nároku vo výške 1 500 EUR a štátny poplatok 225 EUR pri nároku vo výške 2 000 EUR.
Štátny poplatok musíte zaplatiť vopred pri predložení návrhu. Ak ste nezaplatili štátny poplatok, súd vám poskytne možnosť uhradiť ho v lehote stanovenej súdom. Ak štátny poplatok neuhradíte v stanovenej lehote, súd váš návrh zamietne.
Štátne poplatky možno uhradiť len bankovým prevodom. Kreditné karty nie sú akceptované. Pri všetkých platbách určených súdom je príjemcom ministerstvo financií.
Ak hradíte štátny poplatok vopred, musíte v riadku na vysvetlenie platby čo najpresnejšie uviesť konanie, pre ktoré hradíte štátny poplatok. Ak hradíte štátny poplatok prostredníctvom portálu, napr. portálu na registráciu spoločností (Company Registration Portal) alebo verejného portálu na elektronické podania (e-File), platbe sa vždy priradí jedinečné referenčné číslo spojené s konkrétnym nárokom.
Viac informácií o účtoch na úhradu štátnych poplatkov a referenčných číslach súdov sa nachádza na webovom sídle estónskych súdov.
Musíte súdu poskytnúť informácie potvrdzujúce úhradu štátneho poplatku, aby mohol súd overiť prijatie štátneho poplatku. Ide o tieto informácie: meno osoby hradiacej štátny poplatok, informácie o banke a účte, na ktorý bol štátny poplatok zaplatený, zaplatenú sumu a dátum platby. Súd môže overiť prijatie platby elektronicky, t. j. nemusíte predložiť platobný príkaz na potvrdenie úhrady štátneho poplatku. Súd si ho však v prípade potreby môže vyžiadať.

References: súd 
 súd 
 súd 
 súd 
 súd 
 Súd 
 Súd